ΛΕΤΟΝΙΑ: ΕΤΑΙΡΙΚΗ ΣΧΕΣΗ ΠΡΟΣΧΩΡΗΣΗΣ (98/C 202/05)

1. ΕΙΣΑΓΩΓΗ

Στη γνώμη που υπέβαλε στο Συμβούλιο τον Ιούλιο 1997, σύμφωνα με τις διατάξεις του άρθρου Ξ της συνθήκης, η Επιτροπή συμπεριέλαβε τη σύστασή της προς το Συμβούλιο σχετικά με την αίτηση της Λετονίας για την προσχώρησή της στην Ευρωπαϊκή Ένωση. Η Επιτροπή θεωρεί ότι οι διαπραγματεύσεις για την προσχώρηση με τη Λετονία μπορούν να αρχίσουν μόλις αυτή η χώρα σημειώσει ικανοποιητική πρόοδο στην πλήρωση των κριτηρίων για τη συμμετοχή της ως μέλους, όπως έχουν καθοριστεί στο Ευρωπαϊκό Συμβουλίο της Κοπεγχάγης. Αυτή η σύσταση απορρέει από την ανάλυση που περιλαμβάνεται στη γνώμη, στην οποία η Επιτροπή θεωρεί ότι: i) η Λετονία παρουσιάζει τα χαρακτηριστικά μιας δημοκρατίας, με σταθερούς θεσμούς, εγγυήσεις για το κράτος δικαίου, τα δικαιώματα του ανθρώπου και την προστασία των μειονοτήτων, αλλά πρέπει να ληφθούν μέτρα για την επιτάχυνση του ρυθμού πολιτογράφησης μη πολιτών για να μπορέσουν να ενταχθούν καλύτερα στην κοινωνία της Λετονίας, ii) η πρόοδος που έχει σημειώσει η Λετονία στη δημιουργία οικονομίας αγοράς είναι σημαντική αλλά η χώρα θα αντιμετωπίσει σοβαρές δυσκολίες από τις ανταγωνιστικές πιέσεις και τις δυνάμεις της αγοράς στο εσωτερικό της Ένωσης μεσοπρόθεσμα, και iii) έχει σημειώσει κάποια πρόοδο στη μεταφορά και εφαρμογή που κεκτημένου ιδίως σε ό,τι αφορά την ενιαία αγορά και, με περαιτέρω σημαντικές προσπάθειες, θα είναι σε θέση να συμμετέχει πλήρως στην ενιαία αγορά μεσοπρόθεσμα.

Η ευρωπαϊκη συμφωνία θα εξακολουθήσει να αποτελεί τη βάση για τις σχέσεις της Ευρωπαϊκής Ένωσης με τη Λετονία. Ωστόσο, η προενταξιακή στρατηγική θα ενισχυθεί, για να μπορεί να απευθύνεται η βοήθεια στις ειδικές ανάγκες κάθε αιτούντα, έτσι ώστε να παρέχεται στήριξη για να επιλύονται ειδικά προβλήματα που επισημαίνει η γνώμη. Όπως ανέφερε η Επιτροπή στο Πρόγραμμα Δράσης 2000, «Η ενισχυμένη προενταξιακή στρατηγική έχει δύο κύριους στόχους: πρώτον, να εντάξει τις διαφορετικές μορφές στήριξης που παρέχει η Ένωση μέσα σε ενιαίο πλαίσιο -τις εταιρικές σχέσεις για την προσχώρηση- και να συνεργαστεί με τους αιτούντες μέσα σ' αυτό το πλαίσιο, βάσει ενός συγκεκριμένου προγράμματος προετοιμασίας για τη συμμετοχή τους ως μέλη, πράγμα που προϋποθέτει ότι οι αιτούντες θα αναλάβουν τη δέσμευση να τηρήσουν ειδικές προτεραιότητες μέσα σ' ένα συγκεκριμένο χρονοδιάγραμμα 7 δεύτερον, να εξοικειωθούν οι αιτούντες με τις πολιτικές και τις διαδικασίες της Ένωσης μέσω της συμμετοχής τους στα κοινοτικά προγράμματα».

Στη συνεδρίασή του στο Λουξεμβούργο το Δεκέμβριο 1997, το Ευρωπαϊκό Συμβούλιο αποφάσισε ότι οι εταιρικές σχέσεις για την προσχώρηση θα αποτελέσουν το βασικό χαρακτηριστικό της ενισχυμένης προενταξιακής στρατηγικής, και θα συγκεντρώσουν όλες τις μορφές βοήθειας που παρέχεται στις αιτούσες χώρες μέσα σ' ένα ενιαίο πλαίσιο. Αυτή η εταιρική σχέση για την προσχώρηση αποφασίστηκε από την Επιτροπή, μετά από διαβουλεύσεις με τη Λετονία και με βάση τις αρχές, τις προτεραιότητες, τους ενδιάμεσους στόχους και τους όρους που αποφάσισε το Συμβούλιο.

2. ΣΤΟΧΟΙ

Στόχος της εταιρικής σχέσης για την προσχώρηση είναι να καταγραφούν σε ένα ενιαίο πλαίσιο εκείνοι οι τομείς προτεραιότητας, προς περαιτέρω ενέργειες, που έχουν επισημανθεί στη γνώμη της Επιτροπής επί της αιτήσεως της Λετονίας για την προσχώρησή της στην Ευρωπαϊκή Ένωση, τα διαθέσιμα οικονομικά μέσα που θα βοηθήσουν τη Λετονία να εφαρμόσει τις προτεραιότητες αυτές και οι όροι που θα ισχύουν στην παροχή της βοήθειας αυτής. Αυτή η εταιρική σχέση για την προσχώρηση αποτελεί το πλαίσιο για σειρά μέσων άσκησης πολιτικής, τα οποία θα χρησιμοποιηθούν για να βοηθηθούν οι υποψήφιες χώρες στις προπαρασκευαστικές τους ενέργειες για τη συμμετοχή τους ως μέλη. Στα μέσα αυτά περιλαμβάνεται, μεταξύ άλλων, το εθνικό πρόγραμμα για τη θέσπιση του κεκτημένου που θα καταρτίσει η Λετονία, η κοινή αξιολόγηση των προτεραιοτήτων οικονομικής πολιτικής, το σύμφωνο κατά του οργανωμένου εγκλήματος, και οι οδικοί χάρτες της εσωτερικής αγοράς. Καθένα από αυτά τα μέσα έχει διαφορετικό χαρακτήρα και θα προετοιμαστεί και εφαρμοστεί σύμφωνα με ειδικές διαδικασίες. Αυτά τα μέσα δεν θα αποτελέσουν αναπόσπαστο τμήμα αυτής της εταιρικής σχέσης, αλλά οι προτεραιότητες που θα περιλαμβάνουν, θα συμβιβάζονται με αυτήν.

3. ΑΡΧΕΣ

Οι κυριότεροι τομείς προτεραιοτήτων που έχουν επισημανθεί για κάθε υποψήφια χώρα αφορούν την ικανότητά της να ανταποκριθεί στα κριτήρια της Κοπεγχάγης, τα οποία αναφέρουν ότι η συμμετοχή τους ως μέλη προϋποθέτει τα εξής:

- ότι η υποψήφια χώρα έχει επιτύχει τη σταθερότητα των θεσμών της που εγγυώνται τη δημοκρατία, το κράτος δικαίου, τα δικαιώματα του ανθρώπου και το σεβασμό και την προστασία των μειονοτήτων,

- την ύπαρξη μιας λειτουργικής οικονομίας αγοράς, καθώς και την ικανότητα αντιμετώπισης των ανταγωνιστικών πιέσεων και των δυνάμεων της αγοράς στο εσωτερικό της Ένωσης,

- την ικανότητα ανάληψης των υποχρεώσεων που απορρέουν από τη συμμετοχή τους ως μέλη, που προϋποθέτει και την προσχώρηση στους στόχους της πολιτικής, οικονομικής και νομισματικής ένωσης.

Στη συνεδρίασή του στη Μαδρίτη, το Ευρωπαϊκό Συμβούλιο τόνισε την ανάγκη να προσαρμόσουν οι υποψήφιες χώρες τις διοικητικές δομές τους, ώστε να εξασφαλίσουν την αρμονική λειτουργία των κοινοτικών πολιτικών μετά την προσχώρησή τους και, στο Λουξεμβούργο, υπογράμμισε ότι είναι αναγκαία η ένταξη του κεκτημένου στην εθνική νομοθεσία, χωρίς ωστόσο να είναι αυτό αρκετό από μόνο του 7 είναι αναγκαίο να εξασφαλιστεί η πραγματική εφαρμογή του.

4. ΠΡΟΤΕΡΑΙΟΤΗΤΕΣ ΚΑΙ ΕΝΔΙΑΜΕΣΟΙ ΣΤΟΧΟΙ

Οι γνώμες της Επιτροπής και η εξέτασή τους από το Συμβούλιο, τόνισαν ότι είναι ακόμη αναγκαίο να καταβάλουν οι υποψήφιες χώρες μεγάλες προσπάθειες σε ορισμένους τομείς για να προετοιμαστούν για την προσχώρηση, και έκριναν ότι καμία από αυτές τις χώρες δεν πληροί πλήρως όλα τα κριτήρια της Κοπεγχάγης προς το παρόν. Αυτή η κατάσταση θα απαιτήσει τον καθορισμό ενδιάμεσων σταδίων γι' αυτές τις προτεραιότητες, και κάθε στάδιο πρέπει να συνοδεύεται από συγκεκριμένους στόχους που θα οριστούν σε συνεργασία με τις εν λόγω χώρες, από την υλοποίηση των οποίων θα εξαρτηθούν το ύψος της βοήθειας που θα χορηγηθεί, και η πρόοδος των διαπραγματεύσεων που λαμβάνουν χώρα με ορισμένες από αυτές τις χώρες, καθώς και το άνοιγμα νέων διαπραγματεύσεων με άλλες. Οι προτεραιότητες και οι ενδιάμεσοι στόχοι χωρίστηκαν σε δύο ομάδες - βραχυπρόθεσμοι και μέσοπρόθεσμοι. Εκείνοι που περιλαμβάνονται στους βραχυπρόθεσμους επελέγησαν με βάση την προοπτική να μπορέσει η Λετονία να τους υλοποιήσει ή να σημειώσει σημαντική πρόοδο προς την επίτευξή τους μέχρι τα τέλη του 1998. Για τους βραχυπρόθεσμους στόχους, και λαμβανομένου υπόψη του διοικητικού δυναμικού που απαιτείται για την υλοποίησή τους, ο αριθμός των προτεραιοτήτων που επελέγησαν, είναι περιορισμένος. Οι προτεραιότητες που απαριθμούνται στην ομάδα των βραχυπρόθεσμων στόχων, θα χρειαστούν πάνω από ένα έτος για να ολοκληρωθούν, παρ' όλο που οι εργασίες μπορούν και πρέπει να αρχίσουν γι' αυτές μέσα στο 1998.

Η Λετονία καλείται να καταρτίσει ένα εθνικό πρόγραμμα για τη θέσπιση του κεκτημένου (ΕΠΘΚ) μέχρι το τέλος Μαρτίου, στο οποίο θα καθορίζεται ένα χρονοδιάγραμμα για την υλοποίηση αυτών των προτεραιοτήτων και των ενδιάμεσων στόχων και, όπου κρίνεται σκόπιμο και εφικτό, θα διευκρινίζονται οι αναγκαίοι ανθρώπινοι και χρηματοδοτικοί πόροι.

Η εταιρική σχέση για την προσχώρηση ορίζει ότι η Λετονία θα πρέπει να αντιμετωπίσει όλα τα θέματα που επισημαίνει η γνώμη. Το παράρτημα περιλαμβάνει ένα συνοπτικό κατάλογο αυτών των θεμάτων. Δεν επαρκεί να ενσωματωθέι το κεκτημένο στη νομοθεσία 7 είναι απαραίτητο να εξασφαλιστεί ότι πράγματι εφαρμόζεται με τα ίδια κριτήρια που ισχύουν στο εσωτερικό της Ένωσης. Σε όλους τους τομείς που απαριθμούνται κατωτέρω, είναι αναγκαίο να εφαρμοστεί αξιόπιστα και αποτελεσματικά το κεκτημένο.

Με βάση την ανάλυση της γνώμης της Επιτροπής και την εξέτασης αυτής της γνώμης από το Συμβούλιο, προσδιορίστηκαν για τη Λετονία οι ακόλουθες βραχυπρόθεσμες και μεσοπρόθεσμές προτεραιότητες και οι ενδιάμεσοι στόχοι.

4.1. Βραχυπρόθεσμη προοπτική (1998)

- Πολιτικά κριτήρια: λήψη μέτρων για τη διευκόλυνση των διαδικασιών πολιτογράφησης για την καλύτερη κοινωνική ένταξη των αλλοδαπών, συμπεριλαμβανομένων των παιδιών χωρίς ιθαγένεια και ενίσχυση της εκμάθησης της γλώσσας της Λετονίας για τους μη ομιλούντες τη γλώσσα αυτή.

- Οικονομική μεταρρύθμιση: καθιέρωση μεσοπρόθεσμων προτεραιοτήτων οικονομικής πολιτικής και κοινή αξιολόγηση του πλαισίου της ευρωπαϊκής συμφωνίας 7 επίσπευση της αναδιάρθρωσης των επιχειρήσεων που βασίζονται στην αγορά, ιδίως με την ολοκλήρωση της διαδικασίας ιδιωτικοποίησης 7 συνεχή ενίσχυση του τραπεζικού τομέα 7 εκσυγχρονισμός του γεωργικού τομέα και καθιέρωση κτηματολογίου και μητρώου ιδιοκτησίας.

- Ενίσχυση του θεσμικού και διοικητικού δυναμικού: χρειάζεται περαιτέρω διαρθρωτική μεταρρύθμιση της δημόσιας διοίκησης και ιδίως της τελωνειακής και φορολογικής διοίκησης, ενίσχυση του δυναμικού του δημοσιονομικού ελέγχου, ενίσχυση του Υπουργείου Γεωργίας και χάραξη στρατηγικής για την κατάρτιση στον δικαστικό τομέα, ενίσχυση της διοίκησης στον κτηνιατρικό και φυτοϋγειονομικό τομέα, ιδίως όσον αφορά τις εγκαταστάσεις στα εξωτερικά σύνορα, θεσμική ενίσχυση στον τομέα του περιβάλλοντος, έναρξη δημιουργίας της απαραίτητης δομής για την περιφερειακή και διαρθρωτική πολιτική.

- Εσωτερική αγορά: περαιτέρω ευθυγράμμιση, συμπεριλαμβανομένου του τομέα της βιομηχανικής και πνευματικής ιδιοκτησίας, των δημοσίων προμηθειών, των χρηματοπιστωτικών υπηρεσιών, του ανταγωνισμού, των κρατικών ενισχύσεων και της έμμεσης φορολογίας, θέσπιση νόμου για τις κρατικές ενισχύσεις και μεγαλύτερη διαφάνεια μέσω της βελτίωσης του καταλόγου ενισχύσεων και ενίσχυση της νέας αρχής που είναι αρμόδια για την προστασία του ανταγωνισμού.

- Δικαιοσύνη και εσωτερικές υποθέσεις: ιδίως ανάληψη συγκεκριμένων ενεργειών για την αντιμετώπιση της δωροδοκίας και του οργανωμένου εγκλήματος και συνέχιση της δικαστικής μεταρρύθμισης.

- Περιβάλλον: συνέχιση της μεταφοράς της νομοθεσίας-πλαισίου, θέσπιση και εφαρμογή λεπτομερών προγραμμάτων προσέγγισης και στρατηγικών εφαρμογής σχετικών με τις διάφορες νομοθετικές πράξεις. Προγραμματισμός και έναρξη εφαρμογής αυτών των προγραμμάτων και στρατηγικών.

4.2. Μεσοπρόθεσμη προοπτική

- Πολιτικά κριτήρια: επιτάχυνση του ρυθμού της κοινωνικής ένταξης των αλλοδαπών με διευκόλυνση των διαδικασιών πολιτογράφησης, συμπεριλαμβανομένης της πολιτογράφησης παιδιών χωρίς ιθαγένεια.

- Οικονομική μεταρρύθμιση: παγιοποίηση της διαδικασίας ιδιωτικοποίησης 7 ενίσχυση της αναδιάρθρωσης των επιχειρήσεων σύμφωνα με τις τάσεις της αγοράς, χρηματοπιστωτικός και τραπεζικός τομέας, ανάπτυξη κανονιστικού πλαισίου για τις επιχειρήσεις δημοσίας ωφελείας και τις χρηματοπιστωτικές υπηρεσίες, ενίσχυση της πολιτικής ανταγωνισμού, καθιέρωση κτηματολογίου και μητρώου ιδιοκτησίας.

- Οικονομική πολιτική: τακτική επανεξέταση της κοινής αξιολόγησης των προτεραιοτήτων οικονομικής πολιτικής στο πλαίσιο της ευρωπαϊκής συμφωνίας, με κυριότερο στόχο την πλήρωση των κριτηρίων συμμετοχής ως μέλους στην Ένωση που καθορίστηκαν στην Κοπεγχάγη, και του κεκτημένου στον τομέα της οικονομικής και νομισματικής πολιτικής (συντονισμός των οικονομικών πολιτικών, παρουσίαση προγραμμάτων σύγκλισης, περιορισμός των ελλειμμάτων) 7 ενώ η Λετονία δεν αναμένεται να υιοθετήσει το ευρώ αμέσως μετά την προσχώρησή της, πρέπει να εφαρμόσει πολιτικές που αποσκοπούν στην επίτευξη πραγματικής σύγκλισης σύμφωνα με τους στόχους οικονομικής και κοινωνικής συνοχής της Ένωσης, και μιας ονομαστικής σύγκλισης που συμβιβάζεται με τον απώτερο στόχο, που είναι η υιοθέτηση του ευρώ.

- Ενίσχυση του θεσμικού και διοικητικού δυναμικού: ενίσχυση της νομοθεσίας της εσωτερικής αγοράς της ΕΕ και σύσταση φορέων ικανών να εφαρμόσουν τα κοινοτικά προγράμματα περιφερειακής ανάπτυξης και τη γεωργική πολιτική (συμπεριλαμβανομένου του δυναμικού στον τομέα της στατιστικής), μεταξύ των οποίων και υπηρεσίες για την καταπολέμηση της απάτης, ενίσχυση της δημοσιονομικής διαδικασίας και της ικανότητας πρόβλεψης στον μακροοικονομικό τομέα 7 βελτίωση της λειτουργίας του δικαστικού συστήματος 7 κατάρτιση των δικαστικών στο κοινοτικό δίκαιο και στην εφαρμογή του, ενίσχυση των θεσμών στον τομέα της δικαιοσύνης και των εσωτερικών υποθέσεων (με την εξασφάλιση επαρκούς και κατάλληλα καταρτισμένου προσωπικού, ιδίως στην αστυνομία, φρουρά των συνόρων, υπουργεία και δικαστήρια), μεταρρύθμιση της τελωνειακής και φορολογικής διοίκησης για να εξασφαλιστεί προθυμία για την εφαρμογή του κεκτημένου, ενίσχυση της διοίκησης στον τομέα των τροφίμων.

- Εσωτερική αγορά: ιδίως εναρμόνιση της νομοθεσίας στον τελωνειακό τομέα, στον οπτικοακουστικό τομέα, στον τομέα της στατιστικής και των χρηματοπιστωτικών υπηρεσιών, αναβάθμιση της δομής τυποποίησης και αξιολόγησης της πιστότητας, καθιέρωση ενός συστήματος επίβλεψης της αγοράς και ευθυγράμμιση της οριζόντιας τεχνικής νομοθεσίας για τα βιομηχανικά προϊόντα, ενίσχυση των αρχών που είναι επιφορτισμένες με τις κρατικές ενισχύσεις και την προστασία του ανταγωνισμού, προώθηση της ανάπτυξης των επιχειρήσεων, συμπεριλαμβανομένων των μικρών και μεσαίων επιχειρήσεων, εναρμόνιση του κεκτημένου στους τομείς των τηλεπικοινωνιών, της προστασίας των καταναλωτών και της εσωτερικής αγοράς για την ενέργεια.

- Δικαιοσύνη και εσωτερικές υποθέσεις: ειδικότερα, καθιέρωση ενός αποτελεσματικού συστήματος διαχείρισης των συνόρων 7 εφαρμογή μιας πολιτικής μεταναστών και μεταρρυθμίσεις όσον αφορά τις διαδικασίες παροχής ασύλου, καταπολέμησης του οργανωμένου εγκλήματος (ειδικότερα της νομιμοποίησης προσόδων από παράνομες δραστηριότητες, των ναρκωτικών και της εμπορίας ανθρωπίνων όντων) και της διαφθοράς, εναρμόνιση της πολιτικής των θεωρήσεων με την αντίστοιχη πολιτική της Ευρωπαϊκής Ένωσης και ολοκλήρωση της εναρμόνισης των διεθνών συμβάσεων, ιδίως ενόψει της εφαρμογής του κεκτημένου του Σένγκεν.

- Γεωργία: ευθυγράμμιση με το κοινοτικό κεκτημένο (κυρίως σε ό,τι αφορά κτηνιατρικά και φυτοϋγειονομικά ζητήματα και ειδικότερα τους ελέγχους στα εξωτερικά σύνορα), επισήμανση της περιβαλλοντικής πτυχής του γεωργικού τομέα και του τομέα της βιοποικιλότητας, παγιοποίηση της δομής του έγγειου τομέα και ανάπτυξη αγροτικής πολιτικής. Ενίσχυση του δυναμικού για την εκτέλεση και ενίσχυση της ΚΓΠ, ειδικότερα των βασικών μηχανισμών διαχείρισης και διοίκησης για την παρακολούθηση των γεωργικών αγορών και εφαρμογή διαρθρωτικών μέτρων και μέτρων αγροτικής ανάπτυξης, υιοθέτηση και εφαρμογή των κανόνων στον κτηνιατρικό και φυτοϋγειονομικό τομέα, αναβάθμιση ορισμένων εγκαταστάσεων μεταποίησης τροφίμων καθώς και των εγκαταστάσεων δοκιμών και διάγνωσης, αναδιάρθρωση του τομέα γεωργικών ειδών διατροφής.

- Αλιεία: ανάπτυξη του δυναμικού εφαρμογής και ενίσχυση της κοινής αλιευτικής πολιτικής.

- Μεταφορές: καταβολή περαιτέρω προσπαθειών για την ευθυγράμμιση του κεκτημένου, ειδικότερα στον τομέα των οδικών μεταφορών εμπορευμάτων (τεχνικοί κανόνες και φορολογία), των θαλασσίων (ασφάλεια) και σιδηροδρομικών μεταφορών, και για την εξασφάλιση των αναγκαίων επενδύσεων για την υποδομή στον τομέα των μεταφορών, και ειδικότερα για την επέκταση των διευρωπαϊκών δικτύων.

- Απασχόληση και κοινωνικές υποθέσεις: ανάπτυξη των κατάλληλων υποδομών στην αγορά εργασίας και επανεξέταση από κοινού των πολιτικών απασχόλησης ως προεργασία για τη συμμετοχή στο συντονισμό στο πλαίσιο της Ευρωπαϊκής Ένωσης 7 εναρμόνιση της νομοθεσίας σχετικά με την εργασία, την υγεία και την ασφάλεια στον τόπο εργασίας και εγκαθίδρυση υποστηρικτών δομών, ιδίως ταχεία έκδοση της οδηγίας-πλαισίου για την υγεία και την ασφάλεια στον τόπο εργασίας 7 εφαρμογή της αρχής της ισότητας ευκαιριών μεταξύ ανδρών και γυναικών 7 συνέχιση της καθιέρωσης ενός ενεργού και αυτόνομου κοινωνικού διαλόγου 7 περαιτέρω ανάπτυξη της κοινωνικής προστασίας, θέσπιση μέτρων για την εναρμόνιση των κριτηρίων σε θέματα δημόσιας υγείας με τους κανόνες της Ευρωπαϊκής Ένωσης.

- Περιβάλλον: ειδικότερα, εγκαθίδρυση των υποδομών παρακολούθησης και εφαρμογής, συνεχής προγραμματισμός και εφαρμογή των προγραμμάτων προσέγγισης των διαφόρων νομοθετικών πράξεων. Πρέπει να δοθεί ιδιαίτερη έμφαση στην ποιότητα του πόσιμου ύδατος, των αποβλήτων υδάτων, της ρύπανσης του ατμοσφαιρικού αέρα και στον τομέα των λυμάτων. Η ανάγκη προστασίας του περιβάλλοντος και αειφόρου ανάπτυξης θα πρέπει να ενσωματωθεί στην χάραξη και την εφαρμογή εθνικών τομεακών πολιτικών.

- Περιφερειακή πολιτική και συνοχή: καθιέρωση του νομικού, διοικητικού και δημοσιονομικού πλαισίου για μια εθνική πολιτική για την αντιμετώπιση των περιφερειακών ανισοτήτων μέσω ολοκληρωμένης προσέγγισης, με σκοπό τη συμμετοχή στα διαρθρωτικά προγράμματα της Ευρωπαϊκής Ένωσης, μετά την ένταξη.

5. ΒΑΣΙΚΑ ΜΕΣΑ ΤΗΣ ΚΟΙΝΟΤΙΚΗΣ ΤΕΧΝΙΚΗΣ ΚΑΙ ΧΡΗΜΑΤΟΔΟΤΙΚΗΣ ΒΟΗΘΕΙΑΣ

5.1. Προγραμματισμός των χρηματοδοτικών πόρων

Η χορήγηση του Phare για την περίοδο 1995-1997 ανερχόταν σε 112 εκατομμύρια Ecu. Με την επιφύλαξη της εγκρίσεως του προϋπολογισμού του Phare για την υπόλοιπη περίοδο, η Επιτροπή θα επικυρώσει τις χορηγήσεις για τα έτη 1998 και 1999. Η Λετονία καλύπτει τα κριτήρια για την παροχή στήριξης από τη συμπληρωματική δανειοδοτική διευκόλυνση («catch-up» facility) που προβλέπεται για το 1998, με σκοπό να χρηματοδοτηθούν τα σχέδια που αφορούν τις ιδιωτικοποιήσεις/αναδιάρθρωση, την προώθηση των άμεσων ξένων επενδύσεων και την καταπολέμηση της διαφθοράς. Οι χρηματοδοτικές προτάσεις θα υποβληθούν στην επιτροπή διαχείρισης του Phare όπως προβλέπεται στον κανονισμό (ΕΟΚ) αριθ. 3906/89 του Συμβουλίου. Θα χρειαστεί συστηματικά η από κοινού χρηματοδότηση με τις αιτούσες χώρες για όλα τα επενδυτικά σχέδια. Η Επιτροπή θα συνεργαστεί με τη Λετονία, την ΕΤΕ και του διεθνείς χρηματοπιστωτικούς οργανισμούς, ειδικότερα την EBRD και την Παγκόσμια Τράπεζα, με στόχο να διευκολύνει τη συγχρηματοδότηση σχεδίων που αφορούν τις προενταξιακές προτεραιότητες. Η χρηματοδοτική βοήθεια από το έτος 2000 και μετέπειτα θα περιλαμβάνει την παροχή βοήθειας για τη γεωργία και ένα διαρθρωτικό μέσο που θα δίνει προτεραιότητα σε μέτρα παρόμοια με το ταμείο συνοχής. Επιπλέον, η Λετονία θα έχει πρόσβαση στη χρηματοδότηση από προγράμματα που εφαρμόζουν πολλές χώρες και που αφορούν άμεσα το κεκτημένο.

Το πρόγραμμα Phare είναι το βασικό χρηματοδοτικό μέσο της ενισχυμένης προενταξιακής στρατηγικής. Ο πρωταρχικός στόχος του Phare είναι να βοηθήσει τις χώρες της Κεντρικής και Ανατολικής Ευρώπης να προετοιμάσουν την προσχώρησή τους, επικεντρώνοντας τη βοήθεια που παρέχει στην υιοθέτηση του κοινοτικού κεκτημένου, και ειδικότερα στις προτεραιότητες που έχουν προσδιοριστεί στην εταιρική σχέση για την προσχώρηση και στο εθνικό πρόγραμμα για τη θέσπιση του κεκτημένου (ΕΠΘΚ). Κάθε χρόνο η Επιτροπή θα υπογράφει ένα χρηματοδοτικό μνημόνιο με τη Λετονία στο οποίο η Λετονία θα αναλαμβάνει τη δέσμευση να τηρεί ορισμένες από τις προτεραιότητες που προσδιορίζονται σ' αυτήν την εταιρική σχέση για την προσχώρηση και η Επιτροπή θα δεσμεύεται να συμβάλει οικονομικά στην υλοποίησή τους. Ο προγραμματισμός της κοινοτικής χρηματοδοτικής βοήθειας θα λαμβάνει υπόψη τις προτεραιότητες και το χρονοδιάγραμμα του ΕΠΘΚ.

Επιπλέον, η μεταγενέστερη χορήγηση της χρηματοδοτικής βοήθειας θα συνδέεται στένα με την τήρηση εκ μέρους της κυβέρνησης της Λετονίας των υποχρεώσεων που ανέλαβε στο πλαίσιο του ΕΠΘΚ. Ορισμένες προενταξιακές δραστηριότητες μπορούν τώρα να ενισχυθούν (π.χ. στήριξη για τη δημιουργία θεσμών) αλλά άλλες, όπως είναι η χρηματοδότηση σημαντικών επενδυτικών σχεδίων που προορίζονται να ανταποκριθούν στις απαιτήσεις του κεκτημένου σε τομείς όπως το περιβάλλον και η πυρηνική ασφάλεια, πρέπει να προγραμματιστούν για μία περίοδο 5-6 ετών.

Από το 1998, η βοήθεια του Phare θα διοχετεύεται μέσω των ακόλουθων τύπων δράσεων:

- Δημιουργία θεσμών (περίπου 30 %), που προϋποθέτει την ενίσχυση των δημοκρατικών θεσμών, του κράτους δικαίου, της δημόσιας διοίκησης και όλων των αρμοδίων φορέων δημοσίων υπηρεσιών, για να καθιερωθούν οι αναγκαίες θεσμικές και διοικητικές δομές και για να γίνει η κατάλληλη κατάρτιση του προσωπικού που θα αναλάβει την εφαρμογή του κεκτημένου. Η στήριξη της δημιουργίας θεσμών θα επιτευχθεί, μεταξύ άλλων, με δράσεις κατάρτισης, τεχνική βοήθεια και με τη συνεργασία των θεσμών και διοικήσεων στη Λετονία με τους αντιστοιχους φορείς στα κράτη μέλη. Αρχικά αυτή η συνεργασία θα επικεντρώνεται σε τομείς προτεραιότητας όπως είναι τα οικονομικά, η γεωργία, το περιβάλλον, η δικαιοσύνη και οι εσωτερικές υποθέσεις.

- Στήριξη των επενδύσεων (περίπου 70 %), για να μπορέσουν να γίνουν οι αναγκαίες επενδύσεις για την προσαρμογή των υποδομών της Λετονίας με το κοινοτικό κεκτημένο. Αυτή η στήριξη θα επικεντρώνεται στα ακόλουθα: i) διαρθρωτικές ενέργειες που θα καλύπτουν, ειδικότερα, την αναδιάρθρωση της γεωργίας, την περιφερειακή ανάπτυξη και τις επενδύσεις σε ανθρώπινο δυναμικό και πνευματικό κεφάλαιο, που μπορεί να περιλαμβάνει τις συνεισφορές του Phare για τη συμμετοχή στο πρόγραμμα-πλαίσιο ανάπτυξης της έρευνας και της τεχνολογίας, ii) συμμόρφωση με τους κοινοτικούς κανόνες, ειδικότερα σε ό,τι αφορά το περιβάλλον, τη γεωργία, τη βιομηχανία, την ασφάλεια και την υγεία στον χώρο εργασίας, τις μεταφορές και τις τηλεπικοινωνίες, iii) συγχρηματοδότηση υποδομών ευρείας κλίμακας (1), και iv) ανάπτυξη των μικρών και μεσαίων επιχειρήσεων (2).

5.2. Ρόλος των διεθνών χρηματοπιστωτικών οργανισμών

Η συνεργασία μεταξύ της Λετονίας και των διεθνών χρηματοπιστωτικών οργανισμών (ΔΧΟ) θα λάβει νέα ώθηση και θα αποκτήσει νέο πυρήνα μέσω της εταιρικής σχέσης για την προσχώρηση. Οι πόροι που θα διατεθούν μέσω της εταιρικής σχέσης για την προσχώρηση θα αποτελέσουν το κεφάλαιο εκκίνησης και τον καταλύτη για τη χορήγηση μεγαλύτερων ποσών χρηματοδότησης για την ανάπτυξη από τους ΔΧΟ. Αυτή η διαδικασία θα αναπτυχθεί από την Επιτροπή σε συνεργασία με τις υποψήφιες χώρες, την ΕΤΕ και τους ΔΧΟ, ειδικότερα την EBRD και την Παγκόσμια Τράπεζα, με σκοπό να διευκολυνθεί η συγχρηματοδότηση σχεδίων που αφορούν τις προενταξιακές προτεραιότητες.

Στο πλαίσιο μιας νέας εντολής δανειοδότησης που καλύπτει την περίοδο 1997-1999, η ΕΤΕ μπορεί να διαθέσει 3 520 εκατομμύρια Ecu στην Κεντρική και Ανατολική Ευρώπη. Η νέα προενταξιακή διευκόλυνση που ενέκριναν οι διευθυντές της ΕΤΕ στις αρχές του 1998, αυξάνει αυτό το ποσό σε 7 δισεκατομμύρια Ecu. Τα δάνεια της ΕΤΕ θα χρησιμοποιηθούν σε όλους τους τομείς που καλύπτουν τα κριτήρια για χρηματοδότηση από την ΕΤΕ, ώστε να διευκολυνθεί η διαδικασία προσχώρησης.

6. ΟΡΟΙ

Η Λετονία θα λάβει βοήθεια από την Κοινότητα μόνον υπό τον όρο ότι θα εκπληρώνει τις υποχρεώσεις που απορρέουν από την ευρωπαϊκή συμφωνία και ότι θα σημειώνει συνεχή πρόοδο σε ό,τι αφορά την πλήρωση των κριτηρίων της Κοπεγχάγης και την εφαρμογή της εταιρικής σχέσης για την προσχώρηση. Σε περίπτωση μη τήρησης των γενικών όρων, το Συμβούλιο μπορεί να αποφασίσει τη διακοπή της χρηματοδοτικής βοήθειας βάσει του άρθρου 4 του κανονισμού (ΕΚ) αριθ. 622/98 του Συμβουλίου.

7. ΕΦΑΡΜΟΓΗ ΤΗΣ ΠΡΟΕΝΤΑΞΙΑΚΗΣ ΒΟΗΘΕΙΑΣ

Η παροχή χρηματοδοτικής βοήθειας στη Λετονία θα εξαρτηθεί από την ωριμότητα των σχεδίων του έχει προτείνει η κυβέρνηση της Λετονίας για να συμπεριληφθούν στο χρηματοδοτικό μνημόνιο. Στην περίπτωση που τα έργα θα ανατεθούν με διαγωνισμό, η Επιτροπή θα χρηματοδοτήσει μόνον τα σχέδια που είναι έτομα για διαγωνισμό στο στάδιο υπογραφής του χρηματοδοτικού μνημονίου. Επίσης, όλες οι προηγούμενες/τρέχουσες υποχρεώσεις στον ίδιο τομέα πρέπει να έχουν αναληφθεί πλήρως ή να βρίσκονται στο στάδιο εκτέλεσης. Για να εξασφαλιστεί η αποτελεσματική εφαρμογή, τα σχέδια που θα χρηματοδοτηθούν πρέπει, καταρχήν, να υπερβαίνουν το κατώτατο όριο των 2-3 εκατομμυρίων Ecu, ειδικότερα στην περίπτωση των έργων υποδομής. Αν αυτά τα κριτήρια οδηγούν σε μία κατάσταση στην οποία η Λετονία δεν μπορεί να απορροφήσει την πλήρη ενδεικτική χορήγηση που της έχει διατεθεί, τότε η χορήγηση θα μειωθεί ανάλογα. Η διαφορά μεταξύ της ενδεικτικής και της τελικής χορήγησης θα μεταφερθεί στην οριζόντια διευκόλυνση για τις ΜΜΕ ή/και για τις υποδομές ευρείας κλίμακας. Δεν θα γίνει μεταγενέστερη αντιστάθμιση αυτού του ποσού.

Η κυβέρνηση της Λετονίας καλείται να εγκαθιδρύσει μία εκτελεστική δομή που θα εξασφαλίζει τη συνοχή και τη συμπληρωματικότητα μεταξύ όλων των τύπων της χρηματοδοτικής βοήθειας της Ευρωπαϊκής Ένωσης και των εθνικών πόρων. Ένας εθνικός συντονιστής θα είναι αρμόδιος για την καθιέρωση στενού δεσμού μεταξύ της γενικής προενταξιακής διαδικασίας και του προγραμματισμού της κοινοτικής χρηματοδοτικής βοήθειας.

Η κυβέρνηση της Λετονίας θα δημιουργήσει (κατά προτίμηση στο Υπουργείο Οικονομικών) κατά τη διάρκεια του 1998, ένα εθνικό ταμείο για την προώθηση των επενδύσεων και τη δημιουργία θεσμών, που θα λειτουργεί υπό την αρμοδιότητα ενός εθνικού διατάκτη. Το εθνικό ταμείο, που θα είναι ο κεντρικός φορέας μέσω του οποίου θα διοχετεύεται η βοήθεια του Phare και οι άλλες μορφές της κοινοτικής χρηματοδότησης, θα είναι αρμόδιο για τη διαχείριση αυτών των πόρων με αποκεντρωμένη εφαρμογή, ώστε να αυξηθεί η διαφάνεια και να μειωθεί ο διασκορπισμός των πόρων. Θα έχει τη γενική αρμοδιότητα για τη διαχείριση των πόρων, καθώς και την τήρηση των διατάξεων του χρηματοδοτικού μνημονίου, και θα είναι υπόλογο στην Επιτροπή για τη χρήση των πόρων. Θα εξασφαλίζει επίσης και θα επιβλέπει τη ροή των εθνικών και άλλων πόρων συγχρηματοδότησης, όπως καθορίζονται στο χρηματοδοτικό μνημόνιο. Οι λεπτομερείς λειτουργίες και αρμοδιότητες του εθνικού ταμείου θα καθοριστούν στα ατομικά χρηματοδοτικά μνημόνια.

Σε συνεργασία με την κυβέρνηση της Λετονίας, η Επιτροπή θα επιδιώξει μία πολιτική περαιτέρω αποκέντρωσης της εφαρμογής της χρηματοδοτικής βοήθειας στην περίπτωση που πληρούνται ορισμένες προϋποθέσεις, και στο βαθμό που προβλέπεται από το δημοσιονομικό κανονισμό των Ευρωπαϊκών Κοινοτήτων, και ιδίως το άρθρο 105 παράγραφος 3. Αυτό θα γίνει με την πρόθεση να καθιερωθεί, εντός των ορίων και σταδιακά, μια σχέση μεταξύ της Λετονίας και της Επιτροπής όπου θα καταμερίζεται η αρμοδιότητα στο πλαίσιο της σχέσης που ήδη υπάρχει με τα κράτη μέλη για την εφαρμογή των διαρθρωτικών ταμείων.

Σ' αυτό το πλαίσιο, η Επιτροπή θα διερευνήσει τη δυνατότητα εφαρμογής εθνικών διαδικασίων προμηθειών για τους διαγωνισμούς και την ανάθεση των συμβάσεων για σχέδια του Phare, αν το ζητήσει η κυβέρνηση της Λετονίας, ειδικότερα στον τομέα των επενδύσεων. Η Επιτροπή θα αποφασίσει γι' αυτό το θέμα αφού εξετάσει, μεταξύ άλλων, την εθνική νομοθεσία της Λετονίας για τις προμήθειες, με σκοπό να διαπιστώσει αν υπάρχει συμμόρφωση και αν τηρούνται οι βασικές διατάξεις των κανόνων δημοσίων αγορών της ΕΚ και ο δημοσιονομικός κανονισμός της, και επίσης αν υπάρχει ισότιμη συμμετοχή στους διαγωνισμούς και στις διατάξεις του άρθρου 118. Οποιαδήποτε απόφαση για τη χρήση των εθνικών νόμων προμηθειών θα ληφθεί από την Επιτροπή για κάθε περίπτωση χωριστά και θα επιβεβαιώνεται στα ατομικά χρηματοδοτικά μνημόνια.

Η παρακολούθηση της εφαρμογής των προγραμμάτων θα διενεργείται από κοινού με την Επιτροπή μέσω διαδικασίων που θα καθοριστούν στα ατομικά χρηματοδοτικά μνημόνια. Για να εξασφαλιστεί η αποτελεσματική παρακολούθηση της εφαρμογής της βοήθειας στο πλαίσιο του προγράμματος Phare, κάθε πρόγραμμα του Phare θα περιλαμβάνει ποσοτικούς φυσικούς και οικονομικούς στόχους που θα προσδιοριστούν στο χρηματοδοτικό μνημόνιο. Για να εκτιμηθεί η αποτελεσματικότητά τους όλες οι πράξεις που χρηματοδοτούνται στο πλαίσιο του προγράμματος Phare θα αποτελέσουν αντικείμενο εκ των υστέρων αξιολόγησης ώστε να υπολογιστούν οι επιπτώσεις τους σε σχέση με τους στόχους τους.

8. ΠΑΡΑΚΟΛΟΥΘΗΣΗ

Η παρακολούθηση της εφαρμογής της εταιρικής σχέσης για την προσχώρηση θα εξασφαλίζεται στο πλαίσιο της ευρωπαϊκής συμφωνίας. Αυτή θα αρχίσει το 1998 πριν παρουσιάσει η Επιτροπή την πρώτη της τακτική έκθεση προς το Συμβούλιο, επανεξετάξοντας την πρόοδο που θα έχει σημειώσει η Λετονία σ' αυτόν τον τομέα όπως και στην εφαρμογή της εταιρικής σχέσης για την προσχώρηση.

Οι αντίστοιχοι τομείς της εταιρικής σχέσης για την προσχώρηση θα συζητηθούν στην αρμόδια υποεπιτροπή. Η επιτροπή σύνδεσης θα συζητήσει σφαιρικά για τις εξελίξεις, την πρόοδο και τα προβλήματα που αντιμετωπίζονται κατά την τήρηση αυτών των προτεραιοτήτων και των ενδιάμεσων στόχων, καθώς και πιο ειδικά θέματα που θα της αναφέρουν οι υποεπιτροπές. Η επιτροπή σύνδεσης θα υποβάλει έκθεση στο συμβούλιο σύνδεσης σχετικά με την εφαρμογή της εταιρικής σχέσης για την προσχώρηση.

Η επιτροπή διαχείρισης του Phare θα εξασφαλίζει το ότι οι αποφάσεις χρηματοδότησης είναι σύμφωνες με τις εταιρικές σχέσεις για την προσχώρηση.

Η εταιρική σχέση για την προσχώρηση θα τροποποιείται, όταν κρίνεται αναγκαίο, σύμφωνα με το άρθρο 2 του κανονισμού (ΕΚ) αριθ. 622/98. Η Επιτροπή θα προτείνει την επανεξέταση της εταιρικής σχέσης πριν το τέλος του 1999 και εν συνεχεία σε τακτά διαστήματα. Αυτές οι επανεξετάσες θα λαμβάνουν υπόψη την ανάγκη να προσδιορίζονται περαιτέρω ενδιάμεσοι στόχοι με βάση την πρόοδο που θα έχει σημειώσει η Λετονία κατά την υλοποίηση των στόχων που έχουν καθοριστεί σ' αυτήν την εταιρική σχέση.

(1) Όσον αφορά τα επενδυτικά σχέδια γενικά, η Λετονία θα πρέπει να τηρήσει την αρχή της συμπληρωματικότητας, συνεισφέροντας κατά ένα ελάχιστο ποσό 25 % σε από κοινού χρηματοδοτούμενα σχέδια.

(2) Μία οριζόντια διευκόλυνση για τις μικρές και μεσαίες επιχειρήσεις θα είναι διαθέσιμη για να αντιμετωπιστούν τα ελλείμματα επενδυτικού κεφαλαίου του τίθεται στη διάθεση των μικρών και μεσαίων επιχειρήσεων.

ΠΑΡΑΡΤΗΜΑ

Η Λετονία οφείλει να επιλύσει όλα τα προβλήματα που επισημαίνονται στη γνώμη της Επιτροπής. Σκοπός του παρόντος παραρτήματος είναι η συνοπτική παρουσίαση των προβλημάτων αυτών που αναφέρονται στη γνώμη για τη Λετονία και διατυπώνονται με τη μορφή συστάσεων για την ανάληψη δράσης. Παρατίθενται με τη σειρά με την οποία εμφανίζονται στη γνώμη της Επιτροπής και όχι σύμφωνα με τη σημασία ή τον επείγοντα χαρακτήρα τους. Οι τομείς προτεραιότητας για την ανάληψη δράσης εκ μέρους κάθε υποψήφιας χώρας καθορίζονται ως προτεραιότητες και ενδιάμεσοι στόχοι της ίδιας της εταιρικής σχέσης για την προσχώρηση.

1. Πολιτικά κριτήρια

Θα πρέπει να καταβληθούν προσπάθειες για τη βελτίωση του δικαστικού συστήματος, τη βελτίωση των συνθηκών διαβίωσης στις φυλακές και την εντατικότερη καταπολέμηση της διαφθοράς.

Ειδικά μέτρα πρέπει να ληφθούν για την επιτάχυνση της διαδικασίας πολιτογράφησης και για την καλύτερη ενσωμάτωση των ξένων υπηκόων στην κοινωνία της Λετονίας, ενώ θα πρέπει να αναθεωρηθεί η πολιτική παραχώρησης ιθαγένειας και να διευκολυνθεί η απόκτηση της ιθαγένειας από παιδιά άνευ ιθαγενείας. Η Λετονία θα πρέπει επίσης να συνεχίσει τις προσπάθειές της για τη γενική διασφάλιση της ίσης μεταχείρισης των ατόμων που δεν έχουν την λετονική υπηκοότητα και των μειονοτήτων, ιδίως όσον αφορά την πρόσβαση σε επαγγελματικές δραστηριότητες. Πρέπει να συνεχιστούν οι προσπάθειες για τη διδασκαλίας της λετονικής γλώσσας στα άτομα που δεν την μιλούν.

2. Οικονομικά κριτήρια

Η διαδικασία ελευθέρωσης πρέπει να ολοκληρωθεί. Θα πρέπει, ιδίως, να εξαλειφθούν τα εναπομένοντα εμπόδια για την είσοδο νέων επιχειρήσεων στην αγορά, που συνίστανται κυρίως στην υπερβολική γραφειοκρατία και την αντιφατική νομοθεσία. Πρέπει επίσης να ολοκληρωθεί η διαδικασία ιδιωτικοποιήσεων. Είναι σκόπιμο να δοθεί ιδιαίτερη προσοχή στην αναδιάρθρωση των επιχειρήσεων και στην κατάργηση των διαρθρωτικών περιορισμών που εμποδίζουν την ταχύτερη αναδιάρθρωση. Αποτελεί για το σκοπό αυτό προτεραιότητα η δημιουργία λειτουργικού μητρώου γαιών και ιδιοκτησίας. Οι αρχές ανταγωνισμού θα πρέπει να ενισχυθούν και απαιτείται να συγκροτηθούν φορείς έκδοσης ρυθμιστικών πράξεων για τις υπηρεσίες δημόσιας ωφέλειας και για τον χρηματοπιστωτικό τομέα.

Θα πρέπει να συνεχιστούν τα μέτρα για την ενίσχυση του τραπεζικού συστήματος και την ενθάρρυνση της επέκτασης του χρηματοπιστωτικού τομέα.

Θα απαιτηθούν επίσης υψηλές επενδύσεις σε τομείς όπως το περιβάλλον, η ενέργεια και οι μεταφορές. Η οικονομική πολιτική χρειάζεται να προωθήσει ιδιαίτερα την κατάλληλη κατάρτιση του εργατικού δυναμικού, ώστε να αυξηθεί η ευελιξία και οι προσπάθειες για την οικονομία της αγοράς.

3. Ικανότητα ανάληψης των υποχρεώσεων που απορρέουν από την προσχώρηση

3.1. Εσωτερική αγορά χωρίς σύνορα

Οι τέσσερις ελευθερίες

Γενικό πλαίσιο - Πρέπει να καταβληθούν προσπάθειες για την επιτάχυνση της νομοθετικής μεταρρύθμισης στον τομέα των κρατικών προμηθειών, για παράδειγμα όσον αφορά τον δημόσιο τομέα και τους κανόνες για τις υπηρεσίες και την προκήρυξη διαγωνισμών. Στον τομέα της πνευματικής και βιομηχανικής ιδιοκτησίας, χρειάζονται ενίσχυση τόσο η νομοθεσία όσο και οι μηχανισμοί ελέγχου. Όσον αφορά το εταιρικό δίκαιο, πρέπει να διασφαλιστεί η πλήρης συμβατότητα με την τρίτη, την ενδέκατη και τη δωδέκατη οδηγία. Η νομοθεσία όσον αφορά την τήρηση λογιστικών στοιχείων και τον λογιστικό έλεγχο πρέπει να εναρμονιστεί πλήρως με τις απαιτήσεις της Ευρωπαϊκής Ένωσης, ενώ πρέπει επίσης να καταβληθούν προσπάθειες προκειμένου να αντιμετωπιστεί η έλλειψη καταρτισμένων λογιστών και ελεγκτών. Χρειάζεται να επέλθουν βελτιώσεις στην προστασία των δεδομένων προσωπικού χαρακτήρα, ώστε αυτή να αντιστοιχεί στο επίπεδο προστασίας που παρέχει η οδηγία πλαίσιο της Ευρωπαϊκής Κοινότητας.

Ελεύθερη κυκλοφορία εμπορευμάτων - Έχει ήδη θεσπιστεί και θα πρέπει να εφαρμοστεί η νομοθεσία πλαίσιο, η οποία θα παρέχει στην Λετονία τη δυνατότητα να υιοθετήσει τις βασικές αρχές του συστήματος της Ευρωπαϊκής Ένωσης. Απαιτείται η ενίσχυση της τυποποίησης και των διαδικασιών διαπίστωσης της συμμόρφωσης. Παράλληλα, χρειάζεται επειγόντως να επιταχυνθεί η ευθυγράμμιση των τομεακών οδηγιών ιδίως στους τομείς των φαρμακευτικών προϊόντων, των χημικών προϊόντων και των οχημάτων με κινητήρα. Χρειάζεται να συγκροτηθεί μηχανισμός εποπτείας της αγοράς, ο οποίος θα τεθεί σε πλήρη λειτουργία, όταν η νομοθεσία στους επιμέρους τομείς θα έχει εναρμονιστεί πλήρως με τις οδηγίες της Ευρωπαϊκής Κοινότητας.

Ελεύθερη κυκλοφορία κεφαλαίων - Η Λετονία θέσπισε την μετατρεψιμότητα των τρεχούμενων λογαριασμών και έχει σχεδόν ολοκληρώσει την ελευθέρωση της κίνησης των κεφαλαίων, θα ήταν δε σκόπιμο να καταργήσει μεσοπρόθεσμα τους εναπομένοντες περιορισμούς.

Ελεύθερη κυκλοφορία υπηρεσιών - Ο τραπεζικός τομέας χρειάζεται να ενισχυθεί, ώστε να λειτουργήσει ως χρηματοδοτικός μεσολαβητής για τη στήριξη των εγχώριων επενδύσεων. Η τραπεζική νομοθεσία χρειάζεται, επίσης, να υποστεί τροποποιήσεις, ώστε να πληροί τις απαιτήσεις της Ευρωπαϊκής Ένωσης, συμπεριλαμβανομένης της θέσπισης διατάξεων σχετικά με συστήματα εγγύησης των τραπεζικών καταθέσεων και με την νομιμοποίηση παράνομων προσόδων. Οι νομοθετικές μεταρρυθμίσεις πρέπει να ενισχυθούν στους τομείς των χρεογράφων (δηλαδή ρύθμιση του ζητήματος των κατόχων εμπιστευτικών πληροφοριών και διαδικασία εισαγωγής τίτλων στο χρηματιστήριο) και των ασφαλίσεων, ώστε να συμφωνούν με τη νομοθεσία της Ευρωπαϊκής Κοινότητας.

Ελεύθερη κυκλοφορία προσώπων - Όσον αφορά την αμοιβαία αναγνώριση των επαγγελματικών προσόντων, πρέπει να καταβληθούν προσπάθειες για τη θέσπιση της απαραίτητης νομοθεσίας και των μέτρων για την επιβολή της. Πρέπει επίσης, όσον αφορά το συντονισμό των συστημάτων κοινωνικής ασφάλισης, να καταβληθούν περαιτέρω προσπάθειες για τη θέσπιση της απαραίτητης νομοθεσίας και των μέτρων για την επιβολή της.

Ανταγωνισμός

Απαιτείται μεγαλύτερη εναρμόνιση της νομοθεσίας για τον ανταγωνισμό, ιδίως στον τομέα του ελέγχου των συγχωνεύσεων επιχειρήσεων. Απαιτείται να ολοκληρωθεί η διαδικασία για τη θέσπιση νομοθεσίας για τον έλεγχο των κρατικών ενισχύσεων, που θα συμπεριλαμβάνει τόσο ουσιαστικούς όσο και διαδικαστικούς κανόνες. Όσον αφορά τις κρατικές ενισχύσεις απαιτείται να καταβληθούν σημαντικές προσπάθειες ώστε να εξασφαλιστεί πλήρης διαφάνεια, κυρίως με την κατάρτιση και τη συνεχή ενημέρωση πλήρους, ευρετηρίου κρατικών ενισχύσεων, κατά την κοινοτική πρακτική. Είναι απαραίτητο να επανεξεταστούν όλα τα υφιστάμενα μέτρα ενίσχυσης και να τροποποιηθούν ή να καταργηθούν εκείνα που δεν είναι συμβατά με την ευρωπαϊκή συμφωνία. Χρειάζεται να καθιερωθούν διαδικασίες εποπτείας των νέων ενισχύσεων σε συστηματική βάση. Ορισμένα αποκλειστικά δικαιώματα και κρατικά μονοπώλια που δεν είναι συμβατά με το κοινοτικό κεκτημένο πρέπει σταδιακά να υποστούν προσαρμογές ή/και να καταργηθούν.

3.2. Καινοτομία

Εκπαίδευση, κατάρτιση και νεολαία

Για να επιτευχθεί πρόοδος στον τομέα του ανταγωνισμού και στην ποιότητα της παραγωγής, πρέπει να καταβληθούν προσπάθειες ώστε να εξασφαλιστεί ότι θα πραγματοποιηθούν σημαντικές επενδύσεις για τη μεταρρύθμιση των προγραμμάτων σπουδών, την κατάρτιση των εκπαιδευτικών, τη σύνταξη εγχειριδίων και την απόκτηση εξοπλισμού και κτιριακών εγκαταστάσεων.

Έρευνα και τεχνολογική ανάπτυξη

Πρέπει να ενισχύεται συνεχώς η στήριξη που παρέχεται σε μεταρρυθμιστικές πρωτοβουλίες που αποσκοπούν στον εκσυγχρονισμό και τον εξορθολογισμό των μηχανισμών έρευνας.

Τηλεπικοινωνίες

Απαιτούνται ουσιαστικές αλλαγές στην πολιτική και τη νομοθεσία, προκειμένου η Λετονία να συμμορφωθεί με τις οδηγίες της Ευρωπαϊκής Ένωσης, και ειδικότερα σε σχέση με τον περιορισμό του μονοπωλίου που έχει παραχωρηθεί στην κύρια εθνική εταιρεία. Συγχρόνως, το κεκτημένο απαιτεί πλέον από τις κυβερνήσεις να εξασφαλίζουν ότι παρέχονται παντού σύγχρονες υπηρεσίες τηλεφωνίας σε προσιτές τιμές. Για την εκπλήρωση αυτής της υποχρέωσης θα χρειαστεί να πραγματοποιηθούν σημαντικές επενδύσεις στο σύστημα.

Οπτικοακουστικός τομέας

Η ισχύουσα νομοθεσία πρέπει να τροποποιηθεί, ιδίως όσον αφορά τα ζητήματα της ελεύθερης λήψης των εκπομπών, της προώθησης των ευρωπαϊκών έργων, της ρύθμισης θεμάτων διαφήμισης και της προστασίας των ανηλίκων.

3.3. Οικονομικές και φορολογικές υποθέσεις

Οικονομική και νομισματική ένωση

Οι διατάξεις και η πρακτική για τη χρηματοδότηση του ελλείμματος του προϋπολογισμού της κεντρικής τράπεζας πρέπει να τροποποιηθούν, ώστε να διασφαλιστεί η πλήρης συμβατότητά τους με τους κανόνες της Ευρωπαϊκής Ένωσης. Πρέπει να στηριχθούν οι προσπάθειες για ενίσχυση του τραπεζικού τομέα, ο οποίος αντιμετωπίζει ακόμη πολλά προβλήματα.

Φορολογία

Χρειάζεται να επέλθουν σημαντικές προσαρμογές, προκειμένου να εναρμονισθεί η νομοθεσία περί ΦΠΑ και ειδικών φόρων κατανάλωσης με τις αντίστοιχες απαιτήσεις της Ευρωπαϊκής Ένωσης, και να καταστεί η εφαρμογή της συνεπής και λιγότερο γενική. Χρειάζεται να καταβληθούν ιδιαίτερες προσπάθειες όσον αφορά το πεδίο εφαρμογής των εξαιρέσεων από τον ΦΠΑ και το σύστημα επιστροφής του ΦΠΑ που εφαρμόζεται έναντι των υποκείμενων σε φόρο αλλοδαπών.

Πρέπει να δοθεί λύση στις διαφορές μεταξύ του καθεστώτος ειδικών φόρων κατανάλωσης της Λετονίας και αυτού της Ευρωπαϊκής Ένωσης. Στον τομέα των ειδικών φόρων κατανάλωσης χρειάζεται να αποδοθεί ιδιαίτερη σημασία στη θέσπιση συστήματος αποταμίευσης για την κυκλοφορία των εμπορευμάτων που υπόκεινται σε καθεστώς αναστολής δασμών. Η διάρθρωση των φόρων και το ύψος των ειδικών φόρων κατανάλωσης χρειάζεται να εναρμονιστούν με το κοινοτικό πρότυπο.

Στατιστικές

Χρειάζεται να καταβληθούν προσπάθειες στον τομέα των επίσημων στατιστικών ιδίως όσον αφορά τις στατιστικές των επιχειρήσεων, τους εθνικούς λογαριασμούς τους γεωργικούς λογαριασμούς και την εφαρμογή των κατατάξεων και ονοματολογιών.

3.4. Τομεακές πολιτικές

Βιομηχανία

Για την ενίσχυση της ανταγωνιστικότητας, απαιτείται η εφαρμογή πολιτικών με στόχο την προώθηση ανοιχτών και ανταγωνιστικών αγορών και η εξοικείωση με τα μέσα που συγκροτούν τη βιομηχανική πολιτική της Ευρωπαϊκής Κοινότητας και αφορούν τόσο τη λειτουργία των αγορών (καθορισμός του προϊόντος και πρόσβαση στην αγορά, εμπορική πολιτική κρατικές ενισχύσεις και πολιτική ανταγωνισμού) όσο και μέτρα που συνδέονται με την ικανότητα προσαρμογής της βιομηχανίας στις μεταβολές (σταθερό μακροοικονομικό περιβάλλον, τεχνολογία κατάρτιση κ.λπ).

Γεωργία

Πρέπει να καταβληθούν ουσιαστικές προσπάθειες, προκειμένου να διασφαλιστεί η εναρμόνιση της λετονικής νομοθεσίας με τις απαιτήσεις της Ευρωπαϊκής Ένωσης. Όσον αφορά τις απαιτήσεις στον κτηνιατρικό και φυτοϋγειονομικό τομέα, ιδιαίτερη προσοχή πρέπει να αποδοθεί στην αναβάθμιση των εγκαταστάσεων και των μεθόδων επιθεώρησης και ελέγχου, με στόχο την προστασία των εξωτερικών συνόρων της Ευρωπαϊκής Ένωσης. Οι διοικητικές διαρθρώσεις πρέπει να ενισχυθούν, ώστε να διασφαλίζεται η εφαρμογή και η επιβολή των μέσων που προβλέπει η κοινή γεωργική πολιτική, συμπεριλαμβανομένων των ρυθμίσεων εισαγωγής. Ο τομέας των γεωργικών ειδών διατροφής χρειάζεται περαιτέρω αναδιάρθρωση, προκειμένου να διασφαλιστεί η ανταγωνιστική ικανότητά του.

Αλιεία

Η διοίκηση στον τομέα της αλιείας πρέπει να ενισχυθεί, ώστε να εφαρμόζεται αποτελεσματικά η κοινή αλιευτική πολιτική ιδίως όσον αφορά τη διατήρηση και τη διαχείριση των πόρων, την εφαρμογή συστήματος εποπτείας και ελέγχου, τη διαχείριση της κοινής οργάνωσης της αγοράς στον τομέα της αλιείας και της υδατοκαλλιέργειας, την εφαρμογή διαρθρωτικής πολιτικής στον τομέα της αλιείας και της υδατοκαλλιέργειας, την τήρηση νηολογίου αλιευτικών σκαφών, τη συλλογή στατιστικών δεδομένων, καθώς και την εφαρμογή της αλιευτικής πολιτικής της Ευρωπαϊκής Ένωσης σε συνάρτηση με την προστασία του περιβάλλοντος.

Ενέργεια

Οι σημερινές προσπάθειες χρειάζεται να εντατικοποιηθούν ιδίως όσον αφορά την εναρμόνιση των νομοθεσιών, την προσαρμογή των μονοπωλίων, συμπεριλαμβανομένων των θεμάτων εισαγωγής και εξαγωγής ενέργειας, την πρόσβαση στα δίκτυα, την τιμολόγηση της ενέργειας, την επάρκεια ενέργειας, τις περιβαλλοντικές προδιαγραφές και την ετοιμότητα αντιμετώπισης έκτακτων περιστατικών, συμπεριλαμβανομένης της υποχρεωτικής σύστασης αποθεμάτων πετρελαίου.

Μεταφορές

Πρέπει να καταβληθούν περαιτέρω προσπάθειες για την ενσωμάτωση της νομοθεσίας της Ευρωπαϊκής Κοινότητας στον τομέα των μεταφορών, προκειμένου να διασφαλιστεί η θέσπιση της απαραίτητης νομοθεσίας και η αποτελεσματική εφαρμογή της στους τομείς των οδικών εμπορευματικών μεταφορών (πρόσβαση στο επάγγελμα, βάρος και διαστάσεις, τέλη κυκλοφορίας), των θαλάσσιων μεταφορών (ασφάλεια) και των σιδηροδρομικών μεταφορών (δημόσιες υπηρεσίες και τυποποίηση των λογιστικών συστημάτων). Η Λετονία χρειάζεται να επενδύσει σε έργα υποδομής που εξυπηρετούν τις διεθνείς μεταφορές, για παράδειγμα βελτίωση του ανατολικοδυτικού σιδηροδρομικού δικτύου της, και να βελτίωσει τις υποδομές διέλευσης όλων των συνόρων της καθώς και των λιμένων. Θα πρέπει να ζητηθεί από τη Λετονία να βελτιώσει τις διοικητικές δομές της, συμπεριλαμβανομένων των φορέων εποπτείας, π.χ. αυτών που είναι υπεύθυνοι για την ασφάλεια. Σε εθνικό επίπεδο υπάρχει ανάγκη χάραξης συγκεκριμένης στρατηγικής για την ανάπτυξη και τη χρηματοδότηση της υποδομής μεταφορών.

Μικρές και μεσαίες επιχειρήσεις

Χρειάζεται να ληφθούν μέτρα για τη λεπτομερέστερη διαμόρφωση συνεκτικότερης πολιτικής στον τομέα των μικρών και μεσαίων επιχειρήσεων (ΜΜΕ), για την απλούστευση του νομοθετικού και διοικητικού πλαισίου ώστε να καταστεί φιλικότερο για τις ΜΜΕ, για την ενίσχυση των βοηθητικων υποδομών, για τη βελτίωση του φορολογικού πλαισίου και τη διευκόλυνση της πρόσβασης των ΜΜΕ στις πηγές χρηματοδότησης.

3.5. Οικονομική και κοινωνική συνοχή

Απασχόληση και κοινωνικές υποθέσεις

Η νομοθεσία πρέπει να εναρμονιστεί με τις απαιτήσεις της Ευρωπαϊκής Ένωσης σε τομείς, όπως η υγιεινή και η ασφάλεια στο χώρο εργασίας, η εργατική νομοθεσία και η ισότητα ευκαιριών και απαιτείται να δημιουργηθούν οι μηχανισμοί για την αποτελεσματική εφαρμογή της. Πρέπει να συνεχιστούν οι κοινωνικές μεταρρυθμίσεις και να αυξηθούν σημαντικά οι επενδύσεις στο σύστημα δημόσιας υγείας, Πρέπει να χαραχθεί ενεργός πολιτική στον τομέα της αγοράς εργασίας και να επανεξεταστεί από κοινού στο πλαίσιο της προετοιμασίας για τη συμμετοχή στο συντονισμό σε επιπεδο Ευρωπαϊκής Ένωσης. Υπάρχει ανάγκη περαιτέρω ανάπτυξης ενεργού, αυτόνομου κοινωνικού διαλόγου και κοινωνικής προστασίας.

Περιφερειακή πολιτική και συνοχή

Η Λετονία απαιτείται να θεσπίσει ολοκληρωμένη και αποτελεσματική περιφερειακή πολιτική. Πρέπει να δημιουργήσει τις κατάλληλες διοικητικές και δημοσιονομικές διαρθρώσεις που απαιτούνται για την πλήρη συμμετοχή της στη διαρθρωτική πολιτική της Ευρωπαϊκής Ένωσης και την αποτελεσματική διαχείριση των κεφαλαίων που θα προέρχονται από τα διαρθρωτικά ταμεία μετά την προσχώρηση.

3.6. Ποιότητα ζωής και περιβάλλον

Περιβάλλον

Πρέπει να ληφθούν μέτρα για τη διασφάλιση της πλήρους μεταφοράς στο εθνικό δίκαιο του κοινοτικού κεκτημένου στον τομέα του περιβάλλοντος, καθώς και να επιτευχθεί ουσιαστική πρόοδος όσον αφορά την πραγματική συμμόρφωση προς αυτό. Ιδιαίτερη προσοχή πρέπει να δοθεί στην ταχεία μεταφορά των οδηγιών πλαισίων σχετικά με τον ατμοσφαιρικό αέρα, τα απόβλητα, το νερό καθώς και της οδηγίας σχετικά με την ολοκληρωμένη πρόληψη και έλεγχο της ρύπανσης. Οι επενδύσεις πρέπει να αυξηθούν, ιδίως όσον αφορά την επεξεργασία των αστικών λυμάτων, το πόσιμο νερό, τα θέματα διαχείρισης των αποβλήτων και τη νομοθεσία για τη ρύπανση της ατμόσφαιρας. Σημαντική προσπάθεια πρέπει να καταβληθεί για την ανάπτυξη κατάλληλων διαρθρώσεων εφαρμογής και επιβολής της νομοθεσίας.

Προστασία των καταναλωτών

Η νομοθεσία της Λετονίας πρέπει να τροποποιηθεί σε τομείς όπως η προστασία των οικονομικών συμφερόντων των καταναλωτών (οι πωλήσεις εκτός εμπορικών εγκαταστάσεων, οι πωλήσεις εξ αποστάσεως, η ιδιοκτησία υπό καθεστώς χρονομεριστικής μίσθωσης και η καταναλωτική πίστη). Θα χρειασθούν επίσης τροποποιήσεις για την εναρμόνιση της νομοθεσίας όσον αφορά την παραπλανητική διαφήμιση, τους αθέμιτους όρους σε συμβάσεις και την ασφάλεια των προϊόντων σε ορισμένους τομείς. Πρέπει να ολοκληρωθεί η εναρμόνιση της νομοθεσίας για τα οργανωμένα ταξίδια και την αναγραφή των τιμών. Θα χρειασθεί, τέλος, να αναπτυχθεί ένα ισχυρό και ανεξάρτητο κίνημα καταναλωτών, με τη στήριξη των κρατικών αρχών.

3.7. Δικαιοσύνη και εσωτερικές υποθέσεις

Χρειάζεται να καλυφθούν ορισμένα σημαντικά κενά στη νομοθεσία της Λετονίας και τα συστήματα εφαρμογής αυτής. Απαιτείται η ενίσχυση του αγώνα κατά του οικονομικού εγκλήματος. Τα συστήματα διαχείρισης των ανατολικών συνόρων χρειάζονται ουσιαστική αναβάθμιση σε ανθρώπινο δυναμικό, τεχνικό εξοπλισμό και μηχανισμούς ελέγχου. Πρέπει να ολοκληρωθεί η οριοθέτηση των συνόρων μεταξυ Λετονίας και Λευκορωσίας. Η αποτελεσματική εφαρμογή της σύμβασης της Γενεύης και του πρωτοκόλλου του 1967, καθώς και του νόμου περί προσφύγων πρέπει να διασφαλιστεί. Η καταπολέμηση του οργανωμένου εγκλήματος πρέπει να ενταθεί σε τομείς όπως η διακίνηση ναρκωτικών, η παράνομη διακίνηση γυναικών, η πορνεία, η νομιμοποίηση παράνομων προσόδων και το λαθρεμπόριο. Η εφαρμογή της νομοθεσίας για την καταπολέμηση των ναρκωτικών χρειάζεται περαιτέρω ενίσχυση. Ο δικαστικός τομέας της Λετονίας απαιτείται να προετοιμαστεί για την προσχώρηση στην Ευρωπαϊκή Ένωση. Επιβάλλεται να αντιμετωπιστούν αποτελεσματικά οι περιορισμοί των πόρων για τους θεσμούς και η έλλειψη έμπειρου προσωπικού, καθώς και η αναεπαρκής διαχείριση που συνεπάγεται ανεπαρκή απόδοση και κάποια διαφθορά.

3.8. Εξωτερικές πολιτικές

Εμπόριο και διεθνείς οικονομικές σχέσεις

Πρέπει να πραγματοποιηθεί η κατάλληλη προεργασία για την εφαρμογή αμέσως μετά την προσχώρηση, των διαφόρων συμφωνιών συνεργασίας και προτιμησιακών συμφωνιών, των υποχρεώσεων που έχουν αναληφθεί σε πολυμερές και διμερές επίπεδο στον τομέα της εμπορικής πολιτικής και των αυτόνομων μέσων εμπορικής προστασίας αυτής. Συγχρόνως, πρέπει να καταργηθεί η εθνική νομοθεσία σε αυτόν τον τομέα.

Ανάπτυξη

Πρέπει να πραγματοποιηθεί η κατάλληλη προεργασία για την εφαρμογή, αμέσως μετά την προσχώρηση, του εμπορικού καθεστώτος που προβλέπει η σύμβαση του Λομέ για τα κράτη ΑΚΕ και για τη συμμετοχή της Λετονίας, από κοινού με τα άλλα κράτη μέλη, στη χρηματοδότηση του Ευρωπαϊκού Ταμείου Ανάπτυξης.

Τελωνεία

Η τελωνειακή νομοθεσία πρέπει να εναρμονιστεί με την αντίστοιχη κοινοτική νομοθεσία, ενώ η οργάνωση και τα καθήκοντα του προσωπικού πρέπει να εναρμονιστούν με τα ισχύοντα στις σύγχρονες τελωνειακές διοικήσεις. Απαιτούνται μεγάλες προσπάθειες για διασφάλιση της εντιμότητας των τελωνειακών υπηρεσιών στο σύνολό τους. Χρειάζεται να καταβληθούν προσπάθειες για την εγκατάσταση συστημάτων μηχανοργάνωσης με σκοπό την πλήρη συμμετοχή της Λετονίας στην τελωνειακή ένωση και την εσωτερική αγορά. Ιδιαίτερη σημασία πρέπει να αποδοθεί στην προετοιμασία των τελωνειακών υπηρεσιών για τη διεκπεραίωση όλων των οικονομικών τελωνειακών καθεστώτων και την εφαρμογή του συστήματος δασμολογικών αναστολών, καθώς και για τη διαχείριση των δασμολογικών ποσοτώσεων και ανώτατων ορίων. Κατά τον στρατηγικό σχεδιασμό πρέπει να ληφθει υπόψη η ανάγκη ενίσχυσης των συνοριακών σταθμών ελέγχου κατά μήκος των εξωτερικών συνόρων της Λετονίας με χώρες εκτός των κρατών μελών της Ευρωπαϊκής Κοινότητας, κατά την προσχώρηση.

3.9. Δημοσιονομικά θέματα

Χρειάζεται να συσταθούν οι απαραίτητοι μηχανισμοί δημοσιονομικής διαχείρισης και ελέγχου, με σκοπό την ικανοποιητική εφαρμογή των κοινοτικών πολιτικών. Το ισχύον σύστημα λογιστικού ελέγχου, όπως άλλωστε και το σύστημα τελωνείων, πρέπει να τροποποιηθούν, ώστε να διασφαλίζεται η αποτελεσματική διαχείριση του συστήματος «ιδίων πόρων». Η αξιοπιστία των εθνικών λογαριασμών πρέπει να διασφαλιστεί, με σκοπό τον ακριβή υπολογισμό των πόρων από το ΑΕΠ.

4. Ικανότητα της διοίκησης να εφαρμόσει το κεκτημένο

Για να διασφαλιστεί η αποτελεσματική εφαρμογή και η επιβολή του κεκτημένου, απαιτούνται σημαντικές μεταρρυθμιστικές προσπάθειες, με στόχο την ενίσχυση των διοικητικών διαρθρώσεων της Λετονίας ουσιαστικά στο σύνολο των τομέων που συνδέονται με την Ευρωπαϊκής Ένωσης. Ιδιαίτερη προσπάθεια πρέπει να καταβληθεί για την ενίσχυση των αρχών που είναι επιφορτισμένες με την ορθή εφαρμογή των κοινοτικών απαιτήσεων όσον αφορά την ενιαία αγορά, καθώς και των τελωνειακών αρχών. Οι οργανισμοί που είναι αρμόδιοι για την έκδοση ρυθμιστικών πράξεων και οι οργανισμοί εποπτείας πρέπει να ενισχυθούν σε τομείς όπως ο ανταγωνισμός, τα χρεόγραφα, οι ασφαλίσεις, οι τράπεζες, η νομιμοποίηση παράνομων προσόδων, οι κρατικές προμήθειες, η προστασία των καταναλωτών, η ασφάλεια των μεταφορών, η τυποποίηση και η πιστοποίηση, το περιβάλλον, ο δημοσιονομικός έλεγχος, οι κτηνιατρικοί και φυτουγειονομικοί έλεγχοι και ο έλεγχος των τροφίμων και η επιθεώρηση εργασίας.

Αυξημένες προσπάθειες πρέπει να καταβληθούν για την αρτιότερη κατάρτιση του προσωπικού σε θέματα Ευρωπαϊκής Ένωσης και, εν γένει, αποτελεσματικής δημόσιας διοίκησης. Αυτό το σημείο πρέπει να περιλαμβάνει τη χάραξη συνολικής εθνικής στρατηγικής για την κατάρτιση των δημοσίων υπαλλήλων.

Το δικαστικό σύστημα πρέπει επίσης να ενισχυθεί όσον αφορά τους πόρους και τη σχετική εμπειρία. Πρέπει να επιτευχθεί συνολική αναβάθμιση των δικαστικών, ιδίως σε θέματα Ευρωπαϊκής Ένωσης.